softcatala/Softcatala-Web-Texts-Dataset huggingface dataset:
Trobada de desenvolupadors del sistema operatiu Ubuntu a Barcelona
2009-02-21 00:18:02

Els dies 25 a 29 de maig tindrà lloc al [Palau de Congressos de Catalunya](http://www.pcongresos.com/ca/index.php) a Barcelona, l'[Ubuntu Developer Summit](https://wiki.ubuntu.com/UDSKarmic) (UDS), una trobada de desenvolupadors del sistema operatiu [Ubuntu](http://www.softcatala.org/wiki/Rebost:Ubuntu), els quals es reuniran per a perfilar-ne la propera versió 9.10, que durà el sobrenom Karmik Koala (el koala kàrmic). A l'inici de cada cicle nou de desenvolupament, els desenvolupadors de l'Ubuntu d'arreu del món es troben per a donar forma i establir els objectius de la versió següent del sistema operatiu. Aquesta cimera és oberta al públic, tot i que no és cap conferència, exposició o cap mena d'esdeveniment per a l'audiència general. Es tracta més aviat d'una oportunitat per als desenvolupadors, els quals normalment col·laboren en línia, de treballar junts i en persona en tasques específiques.  L'UDS està basat en grups reduïts de desenvolupadors que participen en sessions anomenades de fòrum i taller (Forum and Workshop sessions), a cadascuna de les quals es discuteix sobre un projecte en concret, que finalment es documenta en forma d'especificació formal. Aquestes especificacions s'utilitzen llavors com a base per a la planificació de la versió nova de l'Ubuntu. Altres edicions anteriors s'han dut a terme en ubicacions com ara [la seu de Google a Mountain View](http://maps.google.com/maps?f=q&hl=en&geocode=&q=1400+Crittenden+Lane+94043&sll=37.0625,-95.677068&sspn=31.522913,67.675781&ie=UTF8&t=h&g=1400+Crittenden+Lane+94043&ll=37.428328,-122.071892&spn=0.003553,0.006802&z=17&iwloc=addr), Califòrnia (2008), a l'[hotel Le Méridien Cambridge](http://maps.google.com/maps?f=q&source=s_q&hl=ca&geocode=&q=20+Sidney+Street+Cambridge+MA+02139&jsv=145d&sll=37.0625,-95.677068&sspn=51.708931,114.257812&ie=UTF8&latlng=42362174,-71100164,15427471300443807203&ei=wC6fSZL6MITQ2AKbmKS9Dw&sig2=oKBN4LPVmbA0FoTwiQxeNg&cd=5), al costat de l'University Park de l'[MIT](http://ca.wikipedia.org/wiki/Massachusetts_Institute_of_Technology) a Boston (2007), entre d'altres. Cal destacar que és la segona vegada que Canonical aposta per Catalunya per a un esdeveniment d'aquest tipus. El desembre de 2004 ja es va triar [Mataró com a seu de l'Ubuntu Conference](http://www.softcatala.org/la_%C2%ABubuntu_conference%C2%BB_porta_a_matar%C3%B3_desenvolupadors_de_programari_lliure_darreu_del_m%C3%B3n) (UbuCon), una conferència d'àmbit més general que també agrupa usuaris i desenvolupadors. L'Ubuntu és un sistema operatiu basat en el Linux i desenvolupat per la comunitat, adequat per a ordinadors portàtils, d'escriptori i servidors, el qual conté totes les aplicacions que necessiteu: un navegador web, programari de presentació, d'edició de textos i de full de càlcul, missatgeria instantània i molt més. Informació relacionada

  * [Declaracions de Mark Shuttleworth, creador de l'Ubuntu, en roda de premsa a Catalunya el 2004.](http://www.lafarga.org/noticies/mark-shuttleworth-linteres-de-catalunya-pel-programari-lliure-situa-el-pais-en-una-posicio-)
El Hotmail ja està disponible en català
2009-02-21 12:37:08

El servei de correu electrònic Hotmail, ja està en català. Es tracta de la interfície que permet navegar pel correu Hotmail en català. A partir del divendres 20 del mes de febrer la corporació que va traduir el Messenger Live al mes de setembre ha conclòs la traducció en llengua catalana de tots els serveis de Windows Live. D'aquesta manera Microsoft ha satisfet una petició històrica de la Plataforma per la Llengua. Al 2007 l'organització va denunciar "el tracte discriminatori que patia la comunicat lingüística catalana" a través de la compra de "hotmail.cat". Ara tot/a usuari/a que vulgui que el seu Hotmail li parli en català només haurà de modificar l'idioma per defecte de la interfície dirigint-se a Opcions de la configuració que apareix en la pantalla d'entrada del servei. L'entitat ha felicitat Microsoft per incorporar el català entre els idiomes en què està disponible la interfície de Hotmail. Tot i això, ha recordat en una nota de premsa que correus d'altres multinacionals, com el GMail de Google, ja estan disponibles en català des de fa temps. A més fa poc que el Hotmail i els productes de Windows Live incorporen també el basc. Ara només cal que el gallec s’afegeixi també al llistat.
Es publica la versió final del corrector gramatical lliure de català
2009-03-02 17:02:44

Des de fa uns dies està disponible la versió 1.0 del [Corrector](http://www.softcatala.org/wiki/Rebost:El_Corrector) tipogràfic, ortogràfic i gramatical del català, desenvolupat pel [Grup de Lingüística Computacional](http://www.glicom.upf.edu/) de la [Universitat Pompeu Fabra](http://www.upf.edu/), amb la col·laboració de [Barcelona Media](http://www.barcelonamedia.org/) i el finançament de la Generalitat de Catalunya. 

![](http://media.caballe.cat/2009/02/corrector-en-accio.jpg)

És un projecte de codi obert, disponible per a [Linux](http://baixades.softcatala.org/?url=http%3A%2F%2Fparles.upf.es%2Fcorrector%2Flinux.html&id=4292&mirall=&extern=1rediris&versio=1.0&so=linux), [Mac OS](http://baixades.softcatala.org/?url=http%3A%2F%2Fparles.upf.es%2Fcorrector%2Fmac.html&id=4292&mirall=&extern=1&versio=1.0&so=mac) i [Windows](http://baixades.softcatala.org/?url=http%3A%2F%2Fparles.upf.es%2Fcorrector%2Fwindows.html&id=4292&mirall=&extern=1&versio=1.0&so=win32). Un cop instal·lat es pot utilitzar l'editor que incorpora per a la correcció dels textos o bé directament des de les aplicacions d'ofimàtica del Microsoft Office (Word, Excel i PowerPoint) on es mostra com una opció al menú principal: 

![](http://media.caballe.cat/2009/02/corrector-word.jpg)

També hi ha connectors per a l'[OpenOffice.org](http://parles.upf.es/corrector/openoffice.html), el [Firefox/ThunderBird/SeaMonkey](http://parles.upf.es/corrector/mozilla.html) i l'[Emacs](http://parles.upf.es/corrector/emacs.html). Com a opcions, inclou el reconeixement de les diverses variants lingüístiques catalanes: 

![](http://media.caballe.cat/2009/02/corrector-opcions.jpg)
Els sons del català
2009-03-05 11:42:20

Dilluns 9 de març, a les 12.15 h, a l'Aula Magna de l'Edifici Històric, es presentarà l'espai web Els sons del català (http://www.ub.edu/sonscatala/), a càrrec del catedràtic de Filologia Catalana Joan Solà i les professores Josefina Carrera i Clàudia Pons. Presidiran l'acte, la vicerectora de Docència i Convergència Europea, Amelia Díaz; el degà de la Facultat de Filologia, Adolfo Sotelo, i el director del Departament de Filologia Catalana, Sebastià Bonet.  L'espai web Els sons del català aplega una sèrie de materials destinats a facilitar l'aprenentatge autònom de la fonètica tant en l'ensenyament secundari com en l'ensenyament superior, però també en l'aprenentatge del català com a llengua estrangera. A més a més, també és útil per als professionals de l'assessorament lingüístic o la logopèdia. En aquest moment, els materials de l'espai web estan basats en els sons del dialecte oriental central, i constitueixen una primera fase d'un projecte més ambiciós que acollirà els dialectes més importants i contindrà exercicis generals i específics per a cada dialecte. El web s'organitza en tres pàgines: 1) Una pàgina inicial, amb uns quadres de sons animats en Flash. Quan l'usuari es desplaça per damunt dels sons de la taula, apareixen unes finestretes en què s'expliquen les característiques de cada so i l'origen del símbol que el representa. Quan l'usuari es desplaça per damunt de les altres parts de les taules, també troba explicacions relacionades amb el punt i mode d'articulació dels sons consonàntics, l'anterioritat i l'elevació lingual de les vocals, i l'origen i la funció dels diacrítics. 2) S'accedeix a la segona pàgina del web després de clicar els símbols consonàntics i vocàlics de les taules de sons. Aquesta segona pàgina conté: a) un arxiu de vídeo en què dos parlants nadius (home i dona) articulen el so en diferents contextos dins de paraules; b) un diagrama articulatori animat en Flash que representa la trajectòria de l'aire i els moviments dels articuladors en la producció dels sons; c) un espectrograma i un oscil·lograma acompanyats d'un arxiu de so que corresponen a cadascuna de les paraules pronunciades pels parlants nadius. Aquestes tres parts de la segona pàgina, que presenten tres graus de dificultat, van adreçades a usuaris amb diferents coneixements de fonètica. 3) La tercera pàgina del web, destinada a comparar sons, conté tres diagrames articulatoris animats en Flash. L'usuari, mitjançant taules de sons, pot escollir els diagrames articulatoris de les consonants o vocals que vol visualitzar, i comparar-los. Els responsables del projecte han estat els professors Joan Solà, Josefina Carrera i Clàudia Pons, que han comptat amb l'assessorament de diferents professors de fonètica de les universitats catalanes. A més dels dos informants, hi han participat diferents tècnics per a la representació acústica, els dibuixos i les animacions en Flash, el disseny i l'estructura de l'espai web, i els enregistraments de so i d'imatge. La realització d'aquest projecte ha estat possible gràcies al finançament de la Universitat de Barcelona, l'Institut Ramon Llull i la Casa de les Llengües.
Adobe publica la versió en català de l'Acrobat Reader
2009-03-16 13:07:42

La [setmana passada](http://caballe.cat/wp/actualitzacions-de-seguretat-per-ladobe-acrobat-9/) Adobe va fer una actualització de seguretat per al seu lector de fitxers PDF, l'Acrobat Reader. Aquesta actualització consistia bé en aplicar uns pegats a la versió actual, la 9.0 o bé instal·lar una nova versió, la 9.1. La bona notícia és que aquesta versió 9.1 també està disponible, per primera vegada, en llengua catalana. Fins ara, Adobe utilitzava una [tecnologia de paquets d'idioma](http://labs.adobe.com/wiki/index.php/Language_Pack:Reader:Catalan) semblant a la utilitzada per Microsoft: s'instal·lava el programa en castellà i, a continuació, amb el paquet d'idioma es canviava l'idioma de la interfície al català. Però amb la versió 9.1 Adobe finalment ha optat per distribuir una [versió completa](http://www.softcatala.org/wiki/Rebost:Acrobat_Reader) en català per a Windows, amb el seu propi programa d'instal·lació.  Amb aquesta versió l'usuari només ha de baixar un fitxer i instal·lar-lo al seu ordinador, de la mateixa forma que faria amb qualsevol altre idioma. Tot el procés d'instal·lació es realitza en català. 

[![](http://media.caballe.cat/2009/03/adobe01.jpg)](http://media.caballe.cat/2009/03/adobe01.jpg)

Un cop instal·lat, el programa ofereix la mateixa funcionalitat disponible en la resta d'idiomes, en tractar-se d'una traducció integral. La única excepció és l'ajuda online, que es mostra en castellà. 

[![](http://media.caballe.cat/2009/03/padobe02.jpg)](http://media.caballe.cat/2009/03/adobe02.jpg)

Ara per ara aquesta nova versió en català úniament està disponible per a Windows i cal baixar-la directament del servidor de distribució d'Adobe (en forma d'[EXE](http://ardownload.adobe.com/pub/adobe/reader/win/9.x/9.1/ca_ES/AdbeRdr910_ca_ES.exe) \--25 MB-- o [MSI](http://ardownload.adobe.com/pub/adobe/reader/win/9.x/9.1/ca_ES/AdbeRdr910_ca_ES.msi) \--44 MB--). Si l'usuari visita la web de l'[Acrobat Reader](http://get.adobe.com/reader/otherversions/) encara no pot seleccionar de baixar la versió en català. De totes formes, es bo recordar que des de fa anys els usuaris catalans ja disposavem d'alternatives a l'Acrobat Reader en la nostra llengua, com per exemple el [Foxit reader](http://www.foxitsoftware.com/downloads/). 

[![Acrobat reader en català visualitzant un llibre disponible a Google Books](http://media.caballe.cat/2009/03/padobe03.jpg)](http://media.caballe.cat/2009/03/adobe03.jpg)
Acrobat reader en català visualitzant un llibre disponible a Google Books
Softcatalà presenta la traducció al català de l'escriptori GNOME 2.26
2009-03-18 07:00:00

Ja està disponible la versió 2.26 de l'entorn d'escriptori [GNOME](http://www.gnome.org). El GNOME proporciona la interfície gràfica d'usuari i un conjunt d'aplicacions que permeten realitzar les tasques habituals amb l'ordinador, com ara l'edició de textos, la navegació per Internet, la reproducció d'àudio/vídeo i la missatgeria instantània, entre moltes d'altres. Tot això posant un èmfasi especial en l'accessibilitat, la internacionalització i els principis d'usabilitat i del programari lliure. El GNOME és compatible amb el Linux, Solaris, *BSD i d'altres sistemes basats en l'UNIX, i és l'entorn d'escriptori predeterminat de les principals distribucions d'aquests sistemes operatius.  Algunes de les novetats que cal destacar en aquesta ocasió se centren en un programa nou d'enregistrament de CD/DVD, el [Brasero](http://www.softcatala.cat/wiki/Rebost:Brasero), una més senzilla compartició de fitxers, la funció d'importació de fitxers de correu PST de l'Outlook que incorpora el client de correu [Evolution](http://www.softcatala.cat/wiki/Rebost:Evolution), així com la compatibilitat amb el protocol Exchange MAPI, la integració del gestor de so PulseAudio a l'escriptori, la videoconferència a través de còdecs lliures amb el programa de missatgeria instantània Telepathy i la incorporació de lectors d'empremtes dactilars, entre d'altres. Si voleu obtenir més informació sobre totes les novetats del GNOME 2.26, podeu llegir les [notes de la versió](http://library.gnome.org/misc/release-notes/2.26/) al lloc web del GNOME. Com de costum, aquesta versió també estarà [traduïda al català](http://l10n.gnome.org/languages/ca/gnome-2-26/ui/), gràcies a l'esforç dels voluntaris del [projecte de traducció del GNOME](http://www.softcatala.org/wiki/Projectes/GNOME), en el qual us animem a col·laborar subscrivint-vos a la seva [llista de correu](http://llistes.softcatala.org/mailman/listinfo/gnome). Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Jornada de Processament Computacional del Català
2009-03-17 13:17:51

Per al processament automàtic de la llengua (traducció automàtica, resum automàtic, recuperació d'informació, sistemes de diàleg, text-mining, etc.), són necessaries eines i recursos grans i costosos (diccionaris, ontologies, gramàtiques, analitzadors, etc), que normalment es desenvolupen en entorns universitaris, donada la baixa rendibilitat que suposen en relació al seu cost. Les llengües més majoritàries, o més solvents econòmicament, disposen de nombrosos recursos, tant lliures com privats que permeten desenvolupar millors aplicacions i avançar més en la recerca. En el cas del català, hi ha pocs recursos disponibles, i molts d'ells no són públics, i sovint no són fàcilment accessibles amb fins de recerca. Per tal d'impulsar la recerca i el desenvolupament de sistemes i aplicacions capaces de processar el català i de posar-lo en condicions similars a altres llengües europees, un grup d'investigadors del Departament de Llenguatges i Sistemes Informàtics (LSI) de la Universitat Politècnica de Catalunya (UPC) i investigadors de la Fundació Barcelona Media Universitat Pompeu Fabra (FBM-UPF), ha organitzat una jornada per potenciar l'intercanvi, compartiment, publicació, i difusió de recursos per al processament computacional del català. Aquesta Jornada se celebrarà dijous 26 de març del 2009 al Palau Robert, a Barcelona. Trobareu tota la informació a http://sites.google.com/site/jornadacatala/Home
CDBurnerXP, programa gratuït per a l'enregistrament de discos CD, DVD, Blu-Ray i HD-DVD
2009-03-19 23:47:42

[CDBurnerXP](http://cdburnerxp.se/?lang=ca) és una aplicació gratuïta per a ordinadors que utilitzen el sistema operatiu Windows per a l'enregistrament de discos CD, DVD, Blu-Ray i HD-DVD. També permet editar i desar imatges en format ISO, realitzar còpies de discos i altres operacions habituals en els productes d'aquest tipus.  Entre les seves característiques més destacables: 

  * Dóna suport a la majoria de formats de disc 
  * Permet generar Cd d'àudio amb o sense espai entre pistes 
  * Enregistra i crea fitxers ISO 
  * Verificació de les dades després de la gravació 
  * Capacitat de crear discos d'inici del sistema 
  * Interfície multilingüe (anglès, alemany, català) 
  * Converteix de format bin/nrg a ISO 
  * Eines per a la impressió de caràtules 
CDBurnerXP està disponible en català i el podeu descarregar des del [Rebost](http://www.softcatala.org/wiki/Rebost:CDBurnerXP). Una alternativa lliure al CDBurnerXP és l'[InfraRecorder](http://www.softcatala.org/wiki/Rebost:InfraRecorder), que ofereix les funcionalitats habituals d'aquest tipus de programes; accessibles des de la interfície de l'aplicació i també integrades amb l'Explorador del Windows.
Paquet de traducció d'interfície al català per al popular lector bíblic e-Sword
2009-03-24 11:21:17

Ara fa un any el ministeri de produccions multimèdia per a l'evangelisme i la educació [pedrAngular](http://www.pedrangular.com) feia públic, amb l'objectiu de posar la Bíblia en català al nivell de les noves tecnologies, un mòdul de bíblia (Bíblia en català BEC, o també coneguda com "la Bíblia del 2000") per al popular lector bíblic (gratuït i de plataforma Windows PC) e-Sword. Avui, aquest ministeri dóna una pas més envers el seu objectiu amb el llançament del seu últim projecte: la traducció al català de la interfície del lector bíblic e-Sword. D'aquesta manera l'usuari podrà disposar en català tant del programa que s'usa per llegir la Bíblia, com de la mateixa Bíblia. Aquest paquet de traducció d'interfície ja es pot [descarregar des de la pàgina oficial de l'e-Sword](http://www.e-sword.net/downloads.html).
I Setmana per la Llengua als Països Catalans
2009-04-20 09:36:15

La Federació d’Organitzacions per la Llengua Catalana (FOLC) ha organitzat aquest any, per primera vegada, la I Setmana per la Llengua als Països Catalans. L’objectiu d’aquesta Setmana és dur a terme activitats entorn la llengua i la cultura catalana a través de les organitzacions que formen part de la FOLC. La setmana escollida és la de Sant Jordi (del 17 al 27 d’abril) per l'evident connotació que té al nostre país. Les activitats tindran lloc arreu dels Països Catalans i, entre els actes previstos, podem destacar: el concert de la Gira d’Escola Valenciana a Barcelona; el debat “El català, llengua d’ara, llengua de demà”, organitzat pel setmanari digital El Demà; el cicle Música per a l’exili de l’Obra Cultural Balear; la Jornada de cultura popular organitzada per l’Espai País Valencià; la inauguració de la nova seu d’Òmnium Cultural del Baix Camp; la XX Nit de Sant Jordi, organitzada per Òmnium Cultural de la Catalunya del Nord; la presentació de la revista BeCeroLes, del Centre d’Estudis Lingüístics i Literaris de les comarques centrals dels Països Catalans; l’enquesta sobre la missatgeria instantània i el català feta per Fes-Ho-Cat, WICCAC i la FOLC; la presentació de la Campanya de Matriculació en Valencià d’Escola Valenciana; la manifestació ” El jovent en defensa del català” organitzada per Joves de Mallorca per la Llengua; la VIII edició dels Premis Joan Coromines de la CAL; el 4a Sant Jordi Jove dels Angelets de la Terra de Perpinyà; la inauguració del “Rebost dels videojocs en català” dut a terme per Softcatalà i la FOLC; les activitats incloses dins el cicle “Riu, identitat i cultura” de la Institució Cultural de la Franja de Ponent, o la presentació de l Premi Ce trencada de narrativa breu organitzat per l’Associació de Joves Escriptors en Llengua Catalana (AJELC), El Demà i la FOLC, entre d’altres activitats. Durant la I Setmana per la Llengua també es podrà visitar l’exposició de la FOLC “Realitat i vitalitat de la llengua catalana” a l’Espai Jove de Gràcia de Barcelona (c. Gran de Gràcia núm. 190-192). Les activitats estaran penjades al bloc http://blocs.mesvilaweb.cat/folc, de manera que es poden consultar fàcilment, fer el seguiment dels actes i opinar sobre cada un d’ells. Bon Sant Jordi i bona Setmana per la Llengua!
iBible: Bíblia en català online per al teu iPhone o altre dispositiu mòbil
2009-04-21 15:39:05

La Bíblia en català (versió [B.E.C.](http://www.ibec.cat/)) ara també disponible per a l'iPhone a través del [webapp iBible.mobi](http://www.apple.com/webapps/utilities/ibiblemobi.html), desenvolupat pel ministeri de produccions multimèdia per a l'evangelisme i l'educació [pedrAngular](http://www.pedrangular.com/). Aquest servei també és compatible amb d'altres dispositius (PDAs, PCs, etc.) que disposin de connexió a Internet i navegador. Usant una interfície simple i senzilla -especialment dissenyada per a dispositius mòbils-, aquest lector bíblic en línia permet a l'usuari consultar quatre traduccions bíbliques (en català, castellà, alemany i anglès respectivament) i cercar qualsevol llibre per ordre canònic o bé alfabètic. Una solució pràctica per consultar la Bíblia en qualsevol moment i des de qualsevol lloc (requereix de connexió a Internet), sense tenir que carregar el llibre físicament a sobre o instal·lar cap programa al dispositiu. Per a més informació: http://www.ibible.mobi <http://www.apple.com/webapps/utilities/ibiblemobi.html>
S'inicia la campanya «Navega en català» per a fomentar l'ús del català als navegadors
2009-04-23 09:02:11

La [Fundació .CAT](http://www.domini.cat/), en col·laboració amb [Softcatalà](http://www.softcatala.cat) i l'[Any Monturiol](http://www.ictineu.cat), ha presentat la campanya «[Navega en català](http://navegaencatala.cat/)», que té per objectius fomentar l'ús del català a la xarxa tot configurant els navegadors web amb el català com a llengua predeterminada. Des de la pàgina web de la campanya s'expliquen els passos que cal realitzar per a fer del català la llengua amb la qual els usuaris navegaran per la xarxa. Els avantatges són molts: les pàgines que oferisquen el català entre les seues llengües ens el mostraran directament; el mateix passa a l'hora de baixar programes; però allò que és més important, la llengua del navegador serveix perquè els administradors de les pàgines web es facen una idea de la rellevància que té: com més visitants en una llengua, més possibilitats hi haurà perquè l'administrador la tinga en compte a l'hora de crear un lloc web.  Els administradors web que vulguen adherir-se a la campanya ho poden fer fàcilment: es tracta d'un giny que s'ha d'afegir al codi de la pàgina web. Aquest giny detecta la llengua predeterminada del navegador de cada usuari que visite la pàgina indicant, si la llengua predeterminada no és el català, s'assenyalen quins són els passos per canviar-ho. Ja fa uns mesos que diferents llocs web, entre ells el de Softcatalà, han notat una davallada dels usuaris que fan servir el català com a llengua per defecte als seus navegadors. Això pot tindre un impacte negatiu quan es parla de grans serveis com Google, Microsoft o d'altres, perquè el català es troba en la frontera de les llengües que s'inclourien en els seus serveis d'acord amb el nombre de potencials usuaris. Aquesta campanya té com a finalitat augmentar la presència del català a la xarxa i reflectir una realitat que ha estat amagada pel fet que molts usuaris catalans feien servir el castellà (o d'altres llengües) com a llengua per defecte al navegador.
Softcatalà presenta la traducció al català del VirtualBox 2.2
2009-04-28 18:44:44

Softcatalà presenta la traducció al català de la versió 2.2 del VirtualBox, un programa que permet la virtualització de sistemes operatius. Per virtualització de sistema operatiu s'entén la instal·lació d'un sistema operatiu dins d'un altre emulant un maquinari virtual. En aquesta versió el suport 3D a dins de les màquines virtuals ja és estable mitjançant OpenGL. Això permetrà millorar considerablement l'experiència de l'usuari amb programes que requerisquen aquesta característica i, fins i tot, la possibilitat de poder executar alguns jocs (que funcionen amb OpenGL, no amb Directx). La resta de novetats es poden consultar a la [pàgina de canvis del projecte](http://www.virtualbox.org/wiki/Changelog). Caldria destacar també una de les noves opcions, que és la característica d’importació/exportació de màquines virtuals fent servir el format OVF. Això té unes possibilitats molt interessants ja que es podran importar màquines virtuals des d’altres programes de virtualització com l’VMware (si aquests fan servir el mateix format) o el qemu. VirtualBox és multiplataforma, existeixen versions per a Windows, GNU/Linux i Mac OSX. En el cas de GNU/Linux es presenten paquets precompilats per a diferents distribucions a més de permetre afegir repositoris per a les distribucions basades en sistemes Debian. Existeixen dues versions del VirtualBox segons la seua llicència. L'única diferència notable entre ambdues versions és que la versió completament lliure no té suport per a usb. La versió completa (amb suport usb) és gratuïta per a ús personal. Per a entorns empresarials cal pagar una llicència o descarregar-se la versió lliure. Per a més informació i descàrrega en tots els sistemes operatius [visiteu el seu lloc web](http://www.virtualbox.org). Podeu baixar-vos el VirtualBox 2.2 en català (versió completa amb suport usb per a ús personal) al [rebost de programes de Softcatalà](http://www.softcatala.org/wiki/Rebost:VirtualBox). La traducció del VirtualBox és un dels [darrers projectes de Softcatalà](http://www.softcatala.org/wiki/Projectes/VirtualBox). Si voleu col·laborar, adreceu-vos a la llista de correu del projecte. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Festa de llançament del nou Ubuntu 9.04
2009-05-05 09:19:04

La [comunitat d'usuaris de l'Ubuntu en català](http://www.ubuntu.cat) conjuntament amb [l'IES Nicolau Copèrnic de Terrassa](http://www.iescopernic.com) organitzen els dies 8 i 9 de maig la [Festa de llançament del nou Ubuntu 9.04](https://wiki.ubuntu.com/CatalanTeam/JauntyJackalope), amb el sobrenom Jaunty Jackalope. Comptem amb més de 15 activitats entre xerrades, tallers, festa d'instal·lació i tornejos de jocs lliures. Els 100 primers inscrits tenen samarreta i dinar inclosos i durant la festa sortejarem entre els assistents un disc dur multimèdia, una pocket bike i altres regals. Quins temes s'hi tractaran? Temes relacionats amb el programari i la cultura lliure. Es prioritzaran els temes més relacionats amb el sistema operatiu Ubuntu. Qui l'organitza? L'equip local i la comunitat d'Ubuntu en català conjuntament amb l'IES Nicolau Copèrnic, qui a més patrocina l'esdeveniment. Podeu consultar la llista completa de persones que col·laboren en l'organització a la wiki de la festa. L'esdeveniment compta amb la col·laboració de l'Ajuntament de Terrassa i del Departament d'Educació de la Generalitat de Catalunya. Qui la patrocina? Us hi esperem! Us podeu inscriure [aquí](http://www.ubuntu.cat/JauntyJackalope).
Softcatalà és guardonada en l'onzena edició dels premis Jaume I - Casal d'Elx
2009-06-16 16:02:42

El proppassat dissabte 13 de juny es va celebrar l'onzena edició dels premis Jaume I - Casal d'Elx. En el marc d'un sopar de gala en el camp esportiu de la ciutat, i coincidint precisament amb l'onzè aniversari del [Casal Jaume I d'Elx](http://www.acpv.cat/php/casals.php?id_casal=2&sessio=), foren guardonats enguany: Alfons López i Tena (president del [Cercle d'Estudis Sobiranistes](http://www.cercleestudissobiranistes.cat/)), Joan-Carles Martí i Casanova (vicepresident de l'associació [El Tempir d'Elx](http://www.eltempir.cat)) i l'associació Softcatalà, premiada pel seu compromís amb la llengua catalana en l'àmbit de la informàtica, les noves tecnologies i Internet. L'acte fou amenitzat per l'actuació-concert del grup valencià [Batà](http://www.myspace.com/projectebata).  Al final de la gala, Jeroni Rico presentà als assistents la tasca activa de Softcatalà a favor de la normalització de la llengua catalana i els diferents motius pels quals l'associació rebé el suport per part del jurat, format per diferents membres del casal. Des de Softcatalà s'agraí cordialment l'honor rebut i es recordà el caràcter voluntarista i sense afany de lucre de l'associació en els seus recents 10 anys de vida, alhora que s'animà a la implicació de tothom qui puga estar preocupat pel paper del català en la societat del coneixement actual i futura.
Softcatalà presenta la traducció al català del VirtualBox 3.0
2009-07-01 07:05:35

Softcatalà presenta la traducció al català de la versió 3.0 del VirtualBox, un programa que permet la virtualització de sistemes operatius. Per virtualització de sistema operatiu s'entén la instal·lació d'un sistema operatiu dins d'un altre emulant un maquinari virtual. Entre les principals novetats d'aquesta versió, destaquen el suport multi-nucli de forma que es poden fer servir fins a 32 nuclis virtuals; la possibilitat de fer servir Directx 8/9 a clients Windows (encara en un estat experimental, però que va millorant amb rapidesa) i suport complet per a OpenGL 2.0 a clients Windows, GNU/Linux i MacOSX.  La resta de novetats es poden consultar a la [pàgina de canvis del projecte](http://www.virtualbox.org/wiki/Changelog), a nivell general han estat correcció d'errors i alguns canvis referents al registre de comptes (ara el registre requereix fer-se un compte a Sun Online, però aquest pas pot saltar-se). VirtualBox és multiplataforma, existeixen versions per a Windows, GNU/Linux i Mac OSX. En el cas de GNU/Linux es presenten paquets precompilats per a diferents distribucions a més de permetre afegir repositoris per a les distribucions basades en sistemes Debian. Existeixen dues versions del VirtualBox segons la seua llicència. L'única diferència notable entre ambdues versions és que la versió completament lliure no té suport per a usb. La versió completa (amb suport usb) és gratuïta per a ús personal. Per a entorns empresarials cal pagar una llicència o descarregar-se la versió lliure. Per a més informació i descàrrega en tots els sistemes operatius [visiteu el seu lloc web](http://www.virtualbox.org). Podeu baixar-vos el VirtualBox 3.0 en català (versió completa amb suport usb per a ús personal) al [rebost de programes de Softcatalà](http://www.softcatala.org/wiki/Rebost:VirtualBox). La traducció del VirtualBox és un dels [darrers projectes de Softcatalà](http://www.softcatala.org/wiki/Projectes/VirtualBox). Si voleu col·laborar, adreceu-vos a la llista de correu del projecte. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Mozilla al vostre servei
2009-09-15 17:41:49

Aquesta setmana [Mozilla](http://www.mozilla.org), conjuntament amb les seves comunitats locals, inicia un programa global de voluntariat.

L'objectiu principal del projecte Mozilla, tal com es descriu al seu [manifest](http://www.mozilla.org/about/manifesto.ca.html), és fer d'Internet un recurs públic per a tothom. Una de les seves missions és facilitar a qualsevol tenir accés a Internet. Per això, durant la setmana del 14 al 21 de setembre de 2009, tota la comunitat de Mozilla s'ofereix a ajudar la gent de diferents maneres, com ara: organitzar cursos web, seminaris de «com utilitzar les xarxes socials», sessions d'ajuda per a diversos perfils, etc.

La [comunitat catalana](http://www.mozilla.cat)[](http://www.mozilla.cat/), integrada dins de [Softcatalà](http://www.softcatala.cat)[](../), també n'organitzarà i hi participarà. D'entre els diferents actes, cal destacar-ne:

  * 19 de setembre, durant el [Dia del Programari Lliure a Barcelona](http://wiki.caliu.cat/index.php/DLP2009), la comunitat de Mozilla en català farà una presentació i organitzarà una sessió d'ajuda per a tots els participants. 
  * 22 de setembre, en col·laboració amb el [Citilab de Cornellà](http://www.citilab.eu), tindrà lloc un esdeveniment especial dedicat al [OneWebDay](http://www.softcatala.org/wiki/OneWebDay).



Tothom qui pensi que pot ajudar-hi, si creu que té coneixements tecnològics que poden ser útils tant per a coneguts com per a no coneguts, pot sumar-s'hi lliurement. Animem a tothom que faci alguna activitat que ens ho faci saber per tal que així puguem anotar-ho al nostre lloc web.

Qui cregui que pot necessitar cap mena d'assistència, pot utilitzar els [fòrums de Softcatalà](http://www.softcatala.org/forum) i explicar-nos com creu que podríem ajudar-lo!

Es podran seguir els apunts que se'n facin ressò a la blocosfera gràcies l'etiqueta mozservice09.
Dia de la llibertat del programari 2009
2009-09-18 15:29:06

El proper dissabte 19 de setembre se celebra a tot el món el [Dia de la Llibertat del Programari](http://softwarefreedomday.org/). Com cada any a Barcelona i impulsat per [Caliu](http://www.caliu.cat), hi haurà una altra edició. Aquest cop tindrà lloc al [Centre Cívic de Les Corts](http://www.lescorts.cc/node/393), de 10 a 20 h. Es repartiran distribucions de sistemes operatius complets i lliures entre els assistents, i usuaris avançats i experts en GNU/Linux oferiran tutorials i tallers sobre el programari lliure i respondran dubtes.

El Dia de la Llibertat del Programari és una celebració mundial del programari lliure. L’objectiu d’aquesta celebració anual és d’educar el públic general sobre els beneficis d’usar Programari Lliure d’alta qualitat en l’educació, el govern, a casa, i a les empreses, és a dir, arreu! Imagineu que, després d’uns pocs anys, la tesi que tant de temps us va portar de fer no fos llegible, o que els vostres vídeos familiars no es puguin veure. Si us queixeu a l’empresa de programari, us diran que us gasteu encara més diners en una ‘actualització’, que només resulta ser més lenta i amb més defectes que l’anterior versió. Fins i tot un nou reproductor de música, només per a trobar que refusa la música que abans podíeu escoltar en el reproductor antic? Malauradament, la majoria de gent viu en aquest món avui.

El Dia de la Llibertat del Programari existeix per a mostrar el públic en general que hi ha una manera de sortir d’aquest cercle viciós. Mitjançant l’ús del programari lliure, obteniu el control sobre el vostre ordinador i les vostres dades. Cada persona té la llibertat de participar i d’usar el programari lliure, ja sigui usant un sistema operatiu completament lliure com el GNU/Linux o una plataforma no-lliure com Windows o Mac OS usant-hi programes lliures.

Podeu [consultar la taula  del programa en detall](http://wiki.caliu.cat/index.php/DLP2009).

Extret i adaptat de: http://caliu.cat/blog/2009/09/13/dlp-2009/
Softcatalà anuncia la disponibilitat de la nova versió de la seva memòria de traducció
2009-10-08 20:53:10

Una memòria de traducció és una base de dades que conté el text original d'un programa i la seva traducció a una llengua diferent a l'original, en aquest cas el parell anglès - català.

Les memòries de traducció són útils principalment perquè augmenten la productivitat dels traductors, atès que no han de traduir les frases que ja apareixen a la memòria, augmenten l'homogeneïtat de les traduccions, i permeten consultar com s'ha traduït anteriorment cert terme o expressió. Són d'ús força estès en el món professional de la traducció.

La versió que es publica conté les traduccions dels principals programes que Softcatalà ha traduït, s'hi inclouen l'OpenOffice.org 3.0, el Gnome 2.26, el Mozilla, el Firefox i Thunderbird, l'Abiword, i les eines de configuració i instal·lació de les distribucions de Fedora i parcialment Ubuntu.

La memòria de traducció s'ofereix en format PO seguint els estàndards de [GNU Gettext](http://en.wikipedia.org/wiki/GNU_gettext "http://en.wikipedia.org/wiki/GNU_gettext") i en [format TMX](http://ca.wikipedia.org/wiki/TMX "http://ca.wikipedia.org/wiki/TMX"), un format que facilita l'intercanvi de memòries de traducció entre sistemes de traducció assistida.

Teniu tota la informació sobre com utilitzar aquesta memòria de traducció i d'on baixar-la a [http://www.softcatala.org/wiki/Mem%C3%B2ria_traducci%C3%B3_de_Softcatal%C3%A0](../wiki/Mem%C3%B2ria_traducci%C3%B3_de_Softcatal%C3%A0 "http://www.softcatala.org/wiki/Mem%C3%B2ria_traducci%C3%B3_de_Softcatal%C3%A0").

Fent públic aquest corpus amb més de 180.000 frases traduïdes esperem posar la nostra experiència a l'abast de tothom que vulgui traduir programes en català, o que, simplement, tingui curiositat per aquest món de confluència entre la llengua i la informàtica.

Softcatalà és una associació sense afany de lucre que treballa per la normalització de la llengua catalana en el sector informàtic, relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org")
Softcatalà presenta la traducció al català del SeaMonkey 2.0
2009-10-27 12:55:27

Softcatalà, conjuntament amb el [projecte SeaMonkey](http://www.seamonkey-project.org) i la resta de la comunitat de [Mozilla](http://www.mozilla.org), presenta la traducció al català de la nova versió 2.0 de la solució integrada i lliure d'Internet SeaMonkey.

El SeaMonkey és una aplicació que combina en un sol producte un navegador d'Internet, un gestor de correu electrònic i grups de discussió, un editor HTML, un client d'IRC i diferents eines de desenvolupament web. En definitiva, la nova versió significa la posada al dia del model de programa de l'antic Netscape Communicator, que es va conèixer a l'àmbit català com al [Navegador](/wiki/Navegador), damunt de la tecnologia més recent darrere de productes actuals d'èxit com el Firefox.

D'entre les novetats, caldria destacar-ne:

  * Una gestió de complements similar a la que s'utilitza al Firefox o al Thunderbird. 
  * Un lector de canals web (RSS i Atom) incorporat en el gestor de correu. 
  * Una nova interfície d'aspecte més modern. 
  * Restauració de les sessions en cas que l'aplicació es tanqui inesperadament. 
  * Integració de les pestanyes en el gestor de correu. 
  * Diverses millores tècniques, com ara una execució més ràpida del JavaScript i l'acceptació de noves funcionalitats de l'HTML5, com ara les etiquetes de vídeo i tipus de lletra disponibles a nivell de servidor. 



Podeu baixar el SeaMonkey 2.0 en català per al Windows, GNU/Linux i MacOS X des del [Rebost de Softcatalà](/wiki/Rebost:SeaMonkey).

Quant a Softcatalà 

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org").

Enllaços

  * [Nota de premsa del SeaMonkey 2.0](http://mozilla-europe.org/ca/press/2009/10/27/1330-seamonkey-20-ja-arribat-la-suite-d-internet-moderna)
Softcatalà presenta la traducció al català del VirtualBox 3.1
2009-11-30 22:16:26

Softcatalà presenta la traducció al català de la versió 3.1 del VirtualBox, un programa lliure que permet virtualitzar sistemes operatius.

Aquesta nova versió s'ha centrat en millorar el funcionament i l'estabilitat del programa tot afegint algunes noves característiques per facilitar el treball amb les màquines virtuals: ara és possible canviar paràmetres de les màquines virtuals quan s'estan executant, s'ha millorat la migració de màquines virtuals així com el rendiment en màquines de 64bits. La resta de novetats es poden consultar a la [pàgina de canvis del projecte](http://www.virtualbox.org/wiki/Changelog).

VirtualBox és multiplataforma, existeixen versions per a Windows, GNU/Linux i Mac OSX. En el cas de GNU/Linux es presenten paquets precompilats per a diferents distribucions a més de permetre afegir repositoris per a les distribucions basades en sistemes Debian com l'Ubuntu.

Existeixen dues versions del VirtualBox segons la seua llicència. L'única diferència notable entre ambdues versions és que la versió completament lliure no té suport per a usb. La versió completa (amb suport usb) és gratuïta per a ús personal. Per a entorns empresarials cal pagar una llicència o descarregar-se la versió lliure. Per a més informació i descàrrega en tots els sistemes operatius [visiteu el seu lloc web](http://www.virtualbox.org/).

Podeu baixar-vos el VirtualBox 3.1 en català (versió completa amb suport usb per a ús personal) al [rebost de programes de Softcatalà](../wiki/Rebost:VirtualBox).

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org").
Softcatalà presenta la traducció al català de l'Inkscape 0.47
2009-12-15 12:15:24

Softcatalà, en col·laboració amb el projecte [Inkscape](http://inkscape.org/), presenta la traducció al català del potent editor de gràfics vectorials escalables Inkscape 0.47. [L'Inkscape](http://www.softcatala.org/wiki/Projectes/Inkscape) és una eina lliure i gratuïta de dibuix amb capacitats semblants a l'Illustrator, Freehand i CorelDraw que fa servir el format estàndard del W3C sobre gràfics vectorials escalables (SVG).

Els gràfics vectorials, a diferència dels gràfics de mapes de bits, es poden escalar, girar, deformar i treballar-hi com si fossin objectes, sense cap mena de pèrdua de resolució. Per contra, els gràfics vectorials no permeten fer operacions amb els píxels. Però l'Inkscape permet incloure mapes de bits com a objectes SVG i, per tant, pot aprofitar el millor dels dos formats. Podeu veure'n les possibilitats a les [captures de pantalla de la nova versió](http://inkscape.org/screenshots/index.php?lang=en).

El programa està disponible per al Windows, Linux i Mac OS X des del [Rebost de Softcatalà](http://www.softcatala.org/wiki/Rebost:Inkscape).

Aquesta versió de l'editor de SVG és molt més ràpida que la versió anterior i inclou un gran nombre de [funcionalitats noves](http://wiki.inkscape.org/wiki/index.php/ReleaseNotes047), entre les quals cal destacar les següents:

  * 200 filtres SVG predefinits al menú Filtres. 
  * Moltes eines i efectes de camins i de grups de camins. 
  * Millora de les eines per ajustar i alinear. 
  * Els Splines són una nova forma de treballar amb els camins i es poden fer servir tant amb el llapis, com amb el pinzell i amb les eines de nodes. 
  * El suavitzat automàtic és un nou tipus de node que mantén les línies tant suaus com es pugui tot i que es manipulin els nodes veïns. 
  * Eina d'esborrar millorada. 
  * Nous modes de deformació d'objectes per a sacsejar-los, escalar-los o girar-los lleugerament amb un pinzell suau. 
  * Optimitzador SVG millorat. 
  * Corrector ortogràfic. 
  * Exportació a PS i EPS basada en Cairo, amb més qualitat i més funcionalitats de rasterització, filtres i transparències. 
  * Desament automàtic del fitxer que s'està editant per no perdre els canvis. 



Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).
Softcatalà presenta la traducció al català del navegador Firefox 3.6
2010-01-18 23:42:41

Softcatalà, conjuntament amb la [comunitat de Mozilla](http://www.mozilla.org/), presenta la traducció al català de la nova versió 3.6 del [Firefox](../wiki/Rebost:Firefox), el navegador web reconegut mundialment.

La [publicació d'aquesta nova versió](http://mozilla-europe.org/ca/press/2010/01/21/1368-mozilla-ofereix-el-firefox-36-a-milions-d-usuaris) es realitza de forma simultània [en més de 70 llengües](http://www.mozilla.com/ca/firefox/all.html), la qual cosa fa que sigui una de les aplicacions informàtiques amb més traduccions.

Algunes de les novetats més importants d'aquesta nova versió són:

  * Rendiment: El Firefox 3.6 ha millorat encara més el rendiment del Javascript i ara té una major capacitat de resposta general. 
  * Formats multimèdia oberts: Permet fins i tot veure vídeo a pantalla completa i sense Flash.
  * Personalització amb el Personas:  Podeu canviar els temes del Firefox sense haver de reiniciar-lo.
  * Millores de seguretat i d'estabilitat: Inclou un actualitzador automàtic de complements i s'han reduït considerablement les fallades causades per programari de tercers.
  * Emplenament de formularis: El Firefox 3.6 omple els camps de formularis basant-se en les respostes que l'usuari ha fet anteriorment en camps similars.



Podeu obtenir-ne més informació consultant la llista detallada de les [característiques](http://mozilla-europe.org/ca/firefox/features/) i les [notes d'aquesta versió](http://ca.www.mozilla.com/ca/firefox/3.6/releasenotes/).

Podeu baixar Firefox 3.6 en català per al Windows, el GNU/Linux i el MacOSX des del [Rebost de Softcatalà](../wiki/Rebost:Firefox).

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org")

Enllaços  


[Nota de premsa del Firefox 3.6 a mozilla-europe.org](http://mozilla-europe.org/ca/press/2010/01/21/1368-mozilla-ofereix-el-firefox-36-a-milions-d-usuaris)